Държавен вестник, бр. 5, 2026 г., стр. 184

СТР.  184	
Д Ъ Р Ж А В Е Н  В Е С Т Н И К 	
БРОЙ  5
 Носи отговорност за качеството на собствената работа и за спазването на 
технологичните режими. 
 Носи отговорност за правилната работа и поддръжка на повереното му оборудване. 
Взаимоотношения: работи под ръководството на технолога или друг ръководител с 
необходимото висше образование в съответствие с производствените инструкции. Комуникира с 
колеги от собствената си смяна, от други смени и отдели. 
Личностни качества: отговорност, прецизност, техническа грамотност, основни умения за 
работа с документация, умения за попълване и водене на записи по зададен стандарт, умения за 
работа в екип, комуникативност, адаптивност, умения за решаване на проблеми и реакция в 
критична ситуация.  
2.3. Трета степен на професионална квалификация по професията 
Специалистът с трета степен на професионална квалификация по професията 
„Производство на безалкохолни и алкохолни напитки“ изпълнява функции, включващи 
организация и контрол на определен етап от производствения процес по зададени и съгласувани 
с технолог или друг специалист с по-висока квалификация технологични и производствени 
параметри, както и ръководни функции в рамките на малък екип. Той работи самостоятелно, като 
дейността се проверява от технолог или друг специалист с по-висока квалификация. 
Основни дейности: 
Организира определен етап от производствения процес: по зададени и съгласувани с 
технолог или друг специалист с по-висока квалификация  технологични и производствени 
параметри следи за наличието на необходимите ресурси (суровини, материали, персонал), като 
прави заявки към прекия си ръководител, координира доставките и организира работата на малък 
екип от хора, разпределя задачите между членовете на екипа с оглед изпълнението на 
технологичните режими и производствените графици. 
Контролира определен етап от производствения процес: извършва мониторинг на 
технологичните параметри, като редовно проверява и записва стойностите на температура, 
налягане, рН, влажност и други показатели, наблюдавани за конкретния етап от производството, 
за който отговаря, като следи за отклонения от зададените стойности; идентифицира отклонения 
от технологичните режими, като анализира причините за тях и предприема мерки за 
предотвратяване на повторната им поява в рамките на своята компетентност; прилага коригиращи 
действия за често срещани проблеми, като настройва оборудването или прилага други стандартни 
процедури в рамките на своите правомощия. При по-сериозни проблеми информира прекия си 
ръководител. 
Ръководи малък екип от хора: разпределя работните задължения и дава инструкции на 
подчинените, като ясно формулира целите и очакваните резултати и осигурява необходимите 
ресурси и информация; мотивира и подкрепя членовете на екипа, като създава позитивна работна 
атмосфера, насърчава сътрудничеството и дава признание за постиженията; оценява работата на 
подчинените и дава обратна връзка, като редовно наблюдава изпълнението на задачите, дава 
конструктивни коментари и провежда периодични атестации; обучава нови служители и 
осигурява тяхното въвеждане в работата, като ги запознава с процесите, оборудването и 
правилата за безопасност; координира дейностите между отделните звена на производството и 
осигурява спазването на производствения график.